A BIZOTTSÁG 67/2008/EK RENDELETE
(2008. január 25.)
a jövedéki adó alóli mentesség alkalmazásában az alkohol teljes denaturálására vonatkozó eljárások kölcsönös elismeréséről szóló 3199/93/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az alkohol és az alkoholtartalmú italok jövedéki adója szerkezetének összehangolásáról szóló, 1992. október 19-i 92/83/EGK tanácsi irányelvre (1) és különösen annak 27. cikke (4) bekezdésére,
mivel:
(1)
A 3199/93/EK bizottsági rendelet (2) előírja, hogy azokat a denaturáló szereket, amelyeket az egyes tagállamokban a 92/83/EGK irányelv 27. cikke (1) bekezdésének a) pontjával összhangban az alkohol teljes denaturálására alkalmaznak, az említett rendelet mellékletében ismertetni kell.
(2)
A 92/83/EGK irányelv 27. cikke (1) bekezdésének a) pontjában foglaltak értelmében a tagállamok kötelesek mentesíteni a jövedéki adó alól az olyan alkoholt, amelyet valamely tagállam előírásainak megfelelően teljesen denaturáltak, feltéve, hogy az említett előírásoknak a szóban forgó cikk (3) és (4) bekezdésében megállapított feltételek szerinti bejelentése és elfogadása megtörtént.
(3)
Bulgária és Románia bejelentette az általa alkalmazni kívánt denaturáló szereket.
(4)
A Bizottság a Bulgária által benyújtott közleményt 2007. január 1-jén, Románia közleményét pedig 2007. január 9-én továbbította a többi tagállamnak.
(5)
Kifogások érkeztek az értesítésben szereplő követelményekre vonatkozóan. Ennélfogva a 92/83/EGK irányelv 27. cikkének (4) bekezdésében említett eljárást híven követték, és a Bulgária és Románia által ismertetett követelményeket fel kell venni a 3199/93/EK rendelet mellékletébe.
(6)
A 3199/93/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak o Jövedékiadó-bizottság véleményével,
ELFOGADTA EZT A RENDELETET:
1. cikk
A 3199/93/EK rendelet melléklete az e rendelet mellékletében foglaltaknak megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. január 25-én.